**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 03.11.2019, ora 08.00 – 04.11.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 04.11.2019, ora 7.00**

**RÂURI**

**Debitele au fost,** **în general, staționare**, exceptând râurile din vestul şi nord vestul țării, unde au avut o uşoară tendinţă de creştere.

Debitele se situează în general la valori cuprinse între 30-90% din mediile multianuale lunare, mai mici (sub 30%) pe Mara, Tur, Bega Veche, Jijia, Bârlad, unii afluenţi ai Someșului (Sălăuța, Ilișua, Fizeș, Lăpuş), ai Crișului Negru (Crișul Pietros, Valea Roșie, Holod, Teuz), ai Mureșului (Comlod, Iara, Vișa, Secaș, Sebeș, Râul Mare), Jiului (Jaleş, Amaradia) şi Oltului (Ghimbășel, Homorod, Breaza, Hârtibaciu, Cungrișoara, Beica, Olteț).

**Nivelurile** pe râuri la stațiile hidrometrice **se situează sub COTELE DE ATENȚIE.**

**Debitele vor avea o ușoară tendinţă de creștere** datorită precipitațiilor prognozate și propagării pe unele râuri din sud-vestul, vestul, nordul, nord-vestul şi centrul ţării, iar pe celelate râuri vor fi în general staţionare.

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) **î**n intervalul 03-04.11.2019 **a fost staţionar, având valoarea de 1900 m3/s**, sub media multianuală a lunii **noiembrie (4650 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi** **în creştere (1950 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 03.11.2019, ora 08.00 –04.11.2019, ora 06.00**

**În ţară,** vremea a continuat să se încălzească, devenind deosebit de caldă pentru această dată în Crișana, cea mai mare parte a Transilvaniei și local în Banat și Muntenia. Cerul a fost variabil în sud-est, dar a prezentat înnorări temporar accentuate în restul teritoriului și a plouat pe arii extinse în regiunile intracarpatice, local în Oltenia și izolat în Moldova și Muntenia. Vântul a suflat slab și moderat, cu intensificări la munte, îndeosebi pe creste, unde s-au atins viteze la rafală de 90...100 km/h. Intensificări temporare ale vântului au fost și în regiunile vestice, centrale, estice și sud-estice, cu rafale de până la 70 km/h în sudul Banatului și în Delta Dunării. Temperaturile maxime s-au încadrat între 10 grade la Piatra Neamț și Târgu Neamț și 23 de grade la Gurahonț, iar la ora ora 06.00 se înregistrau valori termice cuprinse între 3 grade la Miercurea Ciuc și 19 grade la Borod, Oradea și Reșița. La începutul intervalului, izolat, s-a semnalat ceață în sud-vestul Munteniei, iar la sfârșit în estul Transilvaniei.

**Observație:** de ieri dimineață, de la ora 06.00, au fost în vigoare 9 atenționări cod galben pentru fenomene meteorologice periculoase imediate, emise precum urmează: 6 de SRPV Sibiu, 2 de SRPV Timișoara, 1 de CNPM pentru Muntenia.

**La Bucureşti,** vremea a continuat să se încălzească, devenind caldă pentru această dată. Cerul a fost variabil, iar vântul a suflat în general slab. Temperatura maximă a fost de 18 grade la toate stațiile meteorologice, iar la ora 06.00 se înregistrau 6 grade la Băneasa și 8 grade la Filaret și Afumați.

**3. Prognoza meteorologică în intervalul 04.11.2019, ora 08.00 –05.11.2019, ora 8.00**

**În ţară,** vremea va continua să se încălzească, devenind deosebit de caldă pentru această dată. Temperaturile maximele se vor încadra între 17 și 25 de grade, iar cele minime între 6 și 16 grade. Cerul va avea înnorări temporare, mai accentuate în jumătatea de vest a țării și va ploua în Banat și Maramureș, cea mai mare parte a Crișanei, local în Transilvania și Oltenia, iar seara și noaptea, pe arii restrânse, în Muntenia, Dobrogea și posibil în Moldova. Ploile vor avea și caracter de aversă și, în special în zona montană și în nord-vest, se vor acumula cantități de apă de 15...25 l/mp. Vântul va sufla slab și moderat, cu intensificări la munte, dar local și temporar și în restul teritoriului, cu precădere în vest și în sud-est. Dimineața și noaptea izolat va fi ceață.

**La Bucureşti,** vremea va fi deosebit de caldă. Temperatura maximă va fi de 23...24 de grade, iar cea minimă de 11...13 grade. Cerul va fi temporar noros, iar la începutul nopții, trecător, va ploua slab. Vântul va sufla slab și moderat.

***II. CALITATEA APELOR***

**Pe râurile interioare**

**G.N.M.-C.J. Giurgiu și A.B.A. Argeș-Vedea** informează că în data de 02.11.2019, în jurul orei 17:33, s-a produs o poluare cu 200 l de țiței și 300 l de apă de zăcământ a 100 mp de luciu de apă din Balta Bălăria (proprietate privată) și 30 mp de sol în zona satului Valea Plopilor, comuna Ghimpați, jud. Giurgiu, din cauza fisurării unei conducte O.M.V. Petrom. **Măsuri:** s-a oprit pomparea, s-a izolat zona, s-a aplicat material absorbant, s-a intervenit pentru repararea conductei, urmând să fie săpate gropi de poziție pentru colectarea fluidului deversat. Personalul S.G.A. Giurgiu care s-a deplasat la fața locului pentru investigații a recoltat 3 probe de apă. Nu a fost semnalată mortalitate piscicolă. Se va reveni cu informații.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**